บัณฑูรควบเอ็มดีกสิกรฯรอ4ผู้บริหารพิสูจน์ผลงาน
"บัณฑูร"เผยขอนั่งควบเอ็มดีธนาคารกสิกรไทยไปก่อน หลัง"ประสาร"ได้รับการแต่งตั้งเป็นผู้ว่าฯธปท. พร้อมเปิดโอกาส 4 ผู้บริหารคนในพิสูจน์ผลงาน
14 ก.ค. 2553

"บัณฑูร"เผยขอนั่งควบเอ็มดีธนาคารกสิกรไทยไปก่อน หลัง"ประสาร"ได้รับการแต่งตั้งเป็นผู้ว่าฯธปท. พร้อมเปิดโอกาส 4 ผู้บริหารคนในพิสูจน์ผลงาน
นายบัณฑูร ล่ำซำ ประธานเจ้าหน้าที่บริหาร ธ.กสิกรไทย (KBANK) เปิดเผยว่า ขณะนี้จะนั่งตำแหน่งกรรมการผู้จัดการใหญ่ไประยะหนึ่งก่อน หลังจากนายประสาร ไตรรรัตน์วรกุล ได้รับการแต่งตั้งให้เป็นผู้ว่าการธนาคารแห่งประเทศไทย(ธปท.)คนใหม่ หลังจากนี้จะเปิดโอกาสให้ผู้บริหาร 4 คนซึ่งเป็นคนในได้พิสูจน์การทำงานของตัวเอง โดยจะมีการพิจารณาจากผลงาน ก่อนจะพิจารณาแต่งตั้งให้มารับตำแหน่งกรรมการผู้จัดการใหญ่ต่อไป
"คิดว่าไม่นานเกินรอที่จะได้กรรมการผู้จัดการใหญ่คนใหม่ ซึ่งผู้บริหารรุ่นใหม่ได้แสดงฝีมือและทดสอบตัวเอง เพื่อเข้าไปสู่ตำแหน่งกรรมการผู้จัดการใหญ่"นายบัณฑูร กล่าว 
ทั้งนี้ ธนาคารปรับกลุ่มการบริหารเป็น 4 กลุ่มธุรกิจหลัก แบ่งเป็น ด้านการบริหารธุรกิจ ซึ่งจะมี นายกฤษฎา ล่ำซำ รองกรรมการผู้จัดการ เป็นผู้ดูแล, ด้านบริหารความเสี่ยง มีนายปรีดี ดาวฉาย  รองกรรมการผู้จัดการ เป็นผู้ดูแล, ด้านโครงสร้างพื้นฐาน ระบบสารสนเทศไอที มีนายธีรนันท์ ศรีหงส์ รองกรรมการผู้จัดการ เป็นผู้ดูแล และ ด้านทรัพยากรมนุษย์ มี นายสมเกียรติ ศิริชาติไชย รองกรรมการผู้จัดการ เป็นผู้ดูแล
"สำหรับโครงสร้างนี้จะใช้ไปจนกว่าจะรู้สึกว่าผู้บริหารคนใดคนหนึ่งจะมีความพร้อมที่จะก้าวขึ้นมาเป็นกรรมการผู้จัดการใหญ่ ซึ่งไม่มีกำหนดระยะเวลา ต่อเมื่อทั้ง 4 คนสบายใจก็จะปรับอีกครั้ง ซึ่งเรื่องนี้เป็นปกติอยู่แล้วขององค์กรที่จะมีการปรับเปลี่ยนอยู่เสมอ"นายบัณฑูรกล่าว
อย่างไรก็ตาม ก่อนการแถลงข่าวต่อสื่อมวลชน นายบัณฑูร ซึ่งเป็นผู้โปรดปรานการเป่าแซกโซโฟนเป็นชีวิตจิตใจได้หยิบวูวูเซลา เครื่องเป่าสุดฮิตจากฟุตบอลโลก 2010 ที่แอฟริกาใต้ขึ้นมาเป่า โดยมีประสาร ไตรรัตน์วรกุล กรรมการผู้จัดการ ที่กำลังจะผันตัวไปเป็นผู้ว่าการธนาคารแห่งประเทศไทยนั่งยิ้มอยู่ข้างๆ



นายบัณฑูรเป่าวูวูเซลา